Монгол Улсын Их Хурлын намрын ээлжит чуулганы Төсвийн байнгын хорооны 2012 оны 11 дүгээр сарын 06-ны өдөр (Мягмар гариг)-ийн хуралдаан 14 цаг 00 минутад Төрийн ордны “А” танхимд эхлэв.

Байнгын хорооны дарга, Улсын Их Хурлын гишүүн Ц.Даваасүрэн ирц, хэлэлцэх асуудлын дарааллыг танилцуулж, хуралдааныг даргалав.

***Хуралдаанд ирвэл зохих Байнгын хорооны 17 гишүүнээс 13 гишүүн ирж, 76.4 хувийн ирцтэй байв.***

***Чөлөөтэй:***  *М.Зоригт, Ж.Эрдэнэбат;*

***Тасалсан:*** *Л.Гантөмөр, Б.Наранхүү;*

***Нэг. Монгол Улсын 2013 оны төсвийн тухай, Нийгмийн даатгалын сангийн 2013 оны төсвийн тухай, Хүний хөгжил сангийн 2013 оны төсвийн тухай хуулийн төслүүд (****гурав дахь хэлэлцүүлэг****)***

Хэлэлцэж буй асуудалтай холбогдуулан Сангийн сайд Ч.Улаан, Эдийн засгийн хөгжлийн сайд Н.Батбаяр, Сангийн яамны Төсвийн бодлогын газрын дарга Ж.Ганбат, Сангийн яамны Зарлагын хэлтсийн дарга Б.Нямаа, Сангийн яамны Нэгдсэн төсвийн хэлтсийн дарга Н.Нарангэрэл, Сангийн яамны Баялгийн сангийн удирдлагын хэлтсийн дарга О.Хуягцогт, Сангийн яамны Төсвийн хөрөнгө оруулалтын хэлтсийн дарга М.Батгэрэл, Эдийн засгийн хөгжлийн яамны Нэгдсэн төлөвлөлтийн хэлтсийн дарга Г.Батхүрэл, Эдийн засгийн хөгжлийн яамны ахлах мэргэжилтэн О.Бат-Эрдэнэ, Эдийн засгийн хөгжлийн яамны ахлах мэргэжилтэн Д.Балжинням, Т.Дэлгэрнаран Улсын Их Хурлын Тамгын газрын зөвлөх С.Доржханд, С.Энхцэцэг, Улсын Их Хурлын Төсвийн байнгын хорооны референт Ё.Мөнхбаатар, Ц.Батбаатар, Ё.Энхсайхан нарын бүрэлдэхүүнтэй ажлын хэсэг байлцав.

Хуулийн төслүүдийг гурав дахь хэлэлцүүлэгт бэлтгэсэн талаарх санал, дүгнэлтийг Байнгын хорооны дарга, Улсын Их Хурлын гишүүн Ц.Даваасүрэн танилцуулав.

Танилцуулгатай холбогдуулан Улсын Их Хурлын гишүүн С.Баярцогтын асуусан асуултад Сангийн сайд Ч.Улаан, Байнгын хорооны дарга, Улсын Их Хурлын гишүүн Ц.Даваасүрэн нар хариулж, тайлбар хийв.

Улсын Их Хурлын гишүүн Ч.Улаан, С.Баярцогт нар санал хэлэв.

Монгол Улсын 2013 оны төсвийн тухай хууль, Нийгмийн даатгалын сангийн 2013 оны төсвийн тухай хууль, Хүний хөгжил сангийн 2013 оны төсвийн тухай хуулийг гурав дахь хэлэлцүүлэгт чуулганы нэгдсэн хуралдаанд оруулахаар шийдвэрлэв.

Уг асуудлыг 14 цаг 17 минутад хэлэлцэж дуусав.

***Хоёр. Төсвийн тухай хуульд нэмэлт, өөрчлөлт оруулах тухай хуулийн төсөл (****эцсийн хэлэлцүүлэг****)***

Хэлэлцэж буй асуудалтай холбогдуулан Сангийн сайд Ч.Улаан, Эдийн засгийн хөгжлийн сайд Н.Батбаяр, Сангийн яамны Төсвийн бодлогын газрын дарга Ж.Ганбат, Сангийн яамны Зарлагын хэлтсийн дарга Б.Нямаа, Сангийн яамны Нэгдсэн төсвийн хэлтсийн дарга Н.Нарангэрэл, Сангийн яамны Баялгийн сангийн удирдлагын хэлтсийн дарга О.Хуягцогт, Сангийн яамны Төсвийн хөрөнгө оруулалтын хэлтсийн дарга М.Батгэрэл, Эдийн засгийн хөгжлийн яамны Нэгдсэн төлөвлөлтийн хэлтсийн дарга Г.Батхүрэл, Эдийн засгийн хөгжлийн яамны ахлах мэргэжилтэн О.Бат-Эрдэнэ, Эдийн засгийн хөгжлийн яамны ахлах мэргэжилтэн Д.Балжинням, Т.Дэлгэрнаран Улсын Их Хурлын Тамгын газрын зөвлөх С.Доржханд, С.Энхцэцэг, Улсын Их Хурлын Төсвийн байнгын хорооны референт Ё.Мөнхбаатар, Ц.Батбаатар, Ё.Энхсайхан нарын бүрэлдэхүүнтэй ажлын хэсэг байлцав.

Хуулийн төслийн эцсийн хэлэлцүүлэгтэй холбогдуулан Улсын Их Хурлын гишүүдээс асуулт гараагүй болно.

Улсын Их Хурлын гишүүн С.Баярцогт, Р.Амаржаргал, Ч.Улаан нар санал хэлэв.

**Ц.Даваасүрэн: - *1.***Улсын Их Хурлын гишүүн С.Баярцогтын гаргасан, Хуулийн төсөлд зүйл, заалт нэмэх тухай. Монгол Улсын 2013 оны төсвийн тухай хуулийн 2 дугаар хавсралтад заасан шинэчлэлийн хөтөлбөрийг хэрэгжүүлэх хөрөнгө оруулалтын 50.0 тэрбум төгрөгөөр хэрэгжүүлэх төсөл, арга хэмжээний жагсаалтыг хөтөлбөр, төсөл, арга хэмжээ нэг бүрээр задлан төсөвт өртөг, санхүүжилтийн хэмжээг төсвийн хуулийн дүнд багтаан баталж, түүний хэрэгжилтэд хяналт тавьж ажиллахыг хуулийн хүрээнд багтаан Төсвийн байнгын хороо батална гэсэн саналыг дэмжиж байгаа гишүүд гараа өргөнө үү.

Зөвшөөрсөн: 11

Татгалзсан: 2

Бүгд: 13

Гишүүдийн гуравны хоёрын саналаар дэмжигдлээ.

***2.*** Улсын Их Хурлын гишүүн Ч.Улааны гаргасан, Хуулийн төслийн 2 дугаар зүйлийн дүнгээр нь гэсний дараа зориулалтын чиглэлийг заасан жагсаалтаар тусгана гэж нэмэх саналыг дэмжиж байгаа гишүүд гараа өргөнө үү.

Зөвшөөрсөн: 11

Татгалзсан: 2

Бүгд: 13

Гишүүдийн гуравны хоёрын саналаар дэмжигдлээ.

***3.*** Улсын Их Хурлын гишүүн С.Баярцогтын гаргасан, Хэрэгжүүлэх шинэчлэлийн хөтөлбөрийн арга хэмжээг санхүүжүүлэхэд шаардагдах 50.0 тэрбумын хөрөнгийг гэсэн саналыг дэмжиж байгаа гишүүд гараа өргөнө үү.

Зөвшөөрсөн: 11

Татгалзсан: 2

Бүгд: 13

Гишүүдийн гуравны хоёрын саналаар дэмжигдлээ.

**Ц.Даваасүрэн: -** Хуулийн төслийг эцсийн хэлэлцүүлэгт оруулж батлуулъя гэсэн саналыг дэмжиж байгаа гишүүд гараа өргөнө үү.

Зөвшөөрсөн: 11

Татгалзсан: 2

Бүгд: 13

Гишүүдийн олонхийн саналаар дэмжигдлээ.

Байнгын хорооноос гарах санал, дүгнэлтийг Улсын Их Хурлын чуулганы нэгдсэн хуралдаанд Улсын Их Хурлын гишүүн С.Баярцогт танилцуулахаар тогтов.

***Хамтарсан хуралдаан 14 цаг 30 минутад өндөрлөв.***

Тэмдэглэлтэй танилцсан:

ТӨСВИЙН БАЙНГЫН

ХОРООНЫ ДАРГА Ц.ДАВААСҮРЭН

Тэмдэглэл хөтөлсөн:

ХУРАЛДААНЫ ТЭМДЭГЛЭЛ

ХӨТЛӨГЧ Ц.АЛТАН-ОД

МОНГОЛ УЛСЫН ИХ ХУРЛЫН

НАМРЫН ЭЭЛЖИТ ЧУУЛГАНЫ ТӨСВИЙН БАЙНГЫН ХОРООНЫ

2012 ОНЫ 11 ДҮГЭЭР САРЫН 06-НЫ ӨДӨР (МЯГМАР ГАРИГ)-ИЙН

ХУРАЛДААНЫ ДЭЛГЭРЭНГҮЙ

ТЭМДЭГЛЭЛ

*Хуралдаан 14 цаг 00 минутад эхлэв.*

**Ц.Даваасүрэн: -** Төсвийн байнгын хорооны 2012 оны 11 дүгээр сарын 06-ны өдрийн хуралдааныг эхэлье.

Хуралдаанд ирэх ёстой 17 гишүүдээс 9 гишүүн ирсэн. 62.9 хувийн ирцтэй байна. Өнөөдрийн хуралдаанаар. Ирцийг би танилцуулчихъя. Ер нь цаашдаа танилцуулж явъя. Ц.Даваасүрэн, Р.Амаржаргал, Н.Батбаяр, С.Баярцогт, Б.Болор, С.Оюун, Я.Санжмятав, Ч.Улаан, Л.Эрдэнэчимэг нарын гишүүд ирсэн байна.

Өнөөдрийн хуралдаанаар хэлэлцэх асуудлыг би та бүхэнд танилцуулъя. Монгол Улсын 2013 оны төсвийн тухай, Нийгмийн даатгалын сангийн 2013 оны төсвийн тухай, Хүний хөгжил сангийн 2013 оны төсвийн тухай хуулийн төслүүдийн гурав дахь хэлэлцүүлэг.

Хоёрт, Төсвийн тухай хуульд нэмэлт, өөрчлөлт оруулах тухай хуулийн эцсийн хэлэлцүүлэг гэсэн ийм хоёр асуудал байна. Хэлэлцэх асуудлаар саналтай гишүүн байна уу? Алга байна. Хэлэлцэх асуудлаа баталлаа.

***Нэг. Монгол Улсын 2013 оны төсвийн тухай, Нийгмийн даатгалын сангийн 2013 оны төсвийн тухай, Хүний хөгжил сангийн 2013 оны төсвийн тухай хуулийн төслүүд (****гурав дахь хэлэлцүүлэг****)***

Эхний асуудал Монгол Улсын 2013 оны төсвийн тухай, Нийгмийн даатгалын сангийн 2013 оны төсвийн тухай, Хүний хөгжил сангийн 2013 оны төсвийн тухай хуулийн төслүүдийн гурав дахь хэлэлцүүлгийг хийж эхэлье.

Өнөөдрийн хуралдаанд ажлын хэсэг Ч.Улаан сайд, Н.Батбаяр сайд, Сангийн яамны Төсвийн бодлогын газрын дарга Ж.Ганбат, Сангийн яамны Зарлагын хэлтсийн дарга Б.Нямаа, Сангийн яамны Нэгдсэн төсвийн хэлтсийн дарга Н.Нарангэрэл, Сангийн яамны Баялгийн сангийн удирдлагын хэлтсийн дарга О.Хуягцогт, Сангийн яамны Төсвийн хөрөнгө оруулалтын хэлтсийн дарга М.Батгэрэл, Эдийн засгийн хөгжлийн яамны Нэгдсэн төлөвлөлтийн хэлтсийн дарга Г.Батхүрэл, Эдийн засгийн хөгжлийн яамны ахлах мэргэжилтэн О.Бат-Эрдэнэ, Эдийн засгийн хөгжлийн яамны ахлах мэргэжилтэн Д.Балжинням, Т.Дэлгэрнаран нар оролцож байна.

За би та бүхэнд төсвийн гурав дахь хэлэлцүүлгийн танилцуулгыг танилцуулъя. Монгол Улсын 2013 оны төсвийн тухай, Хүний хөгжил сангийн 2013 оны төсвийн тухай, Нийгмийн даатгалын сангийн 2013 оны төсвийн тухай төслүүдийн хоёр дахь хэлэлцүүлгийг Улсын Их Хурлын чуулганы 2012 оны 11 дүгээр сарын 01-ний өдрийн хуралдаанаар хийж гурав дахь хэлэлцүүлэгт бэлтгүүлэхээр Төсвийн байнгын хороонд шинжүүлсэн билээ.

Монгол Улсын 2013 оны төсвийн тухай, Хүний хөгжил сангийн 2013 оны төсвийн тухай, Нийгмийн даатгалын сангийн 2013 оны төсвийн тухай хуулийн төслүүдийн хоёр дахь хэлэлцүүлгээр олонхийн дэмжлэг авсан саналуудыг төсвийн орлого, зарлагын үзүүлэлт болон хөрөнгө оруулалтын хавсралтад суулгаж өглөө. Монгол Улсын 2013 оны төсвийн тухай хуулийн төслийн хамт өргөн мэдүүлсэн Оёмол, сүлжмэл бүтээгдэхүүний үйлдвэрлэлийн зориулалтаар импортлож байгаа сэлбэг, түүхий эд, үндсэн болон туслах материалыг гаалийн болон нэмэгдсэн өртгийн албан татвараас чөлөөлөх тухай, 2005 оны 3 дугаар сарын 18-ны өдөр батлагдсан Гаалийн албан татвараас чөлөөлөх тухай болон нэмэгдсэн өртгийн албан татвараас чөлөөлөх тухай, 2008 оны 5 дугаар сарын 29-ны өдөр батлагдсан Нэмэгдсэн өртгийн албан татвараас чөлөөлөх тухай, 2008 оны 5 дугаар сарын 28-ны өдөр батлагдсан Гаалийн албан татвараас чөлөөлөх тухай хуулийг хүчингүй болсонд тооцох тухай хуулийн төслүүдийг Засгийн газраас буцаан татсантай холбоотойгоор төсвийн орлого талд тусгагдсан гаалийн албан татварын 3.0 тэрбум, импортын барааны НӨАТ-ын 6.3 тэрбум төгрөг буюу нийтдээ 9.3 тэрбум төгрөгийг төсвийн орлогоос бууруулж тооцлоо.

Жижиг, дунд үйлдвэрлэлийг дэмжих чиглэлээр 2009 оны 7 сарын 16-ны өдөр батлагдсан Нэмэгдсэн өртгийн албан татвараас чөлөөлөх тухай, Гаалийн албан татвараас чөлөөлөх тухай хуулийн үйлчлэх хугацааг сунгах болсонтой холбоотойгоор төсвийн төсөлд тусгагдсан. Орлогын албан татвар юм уу, Гаалийн албан татвар юм уу? Хоёр юм биччихсэн байх юм.

**Ё.Мөнхбаатар: -** Орлогынх ч байгаа, гаалийн албан татвар ч байгаа. Хоёулаа байгаа.

**Ц.Даваасүрэн: -** Энэ жаахан алдаатай болчихсон байна даа. Тусгагдсан гаалийн албан татварын орлогоос 3.4 тэрбум төгрөг, импортын барааны нэмүү өртгийн албан татварын орлогоос 7.1 тэрбум төгрөг, нийтдээ 10.5 тэрбум төгрөгийг төсвийн орлогоос бууруулж тооцлоо.

Мөн Боловсролын тухай хуульд нэмэлт, өөрчлөлт оруулах тухай 2012 оны 5 дугаар сарын 9-ны өдрийн Хуулийн зарим заалтыг хүчингүй болгох тухай хуулийн төслийг өөрчлөн найруулж байгаатай холбогдуулан багш нарын тэтгэвэрт гаргахад олгох нэг удаагийн тэтгэмжийн зардлыг нэмэгдүүлэхэд 10.4 тэрбум төгрөг. Эрүүл мэндийн ажилтанд нэмэгдэл урамшуулал олгох журамд нэмэлт, өөрчлөлт оруулж нэмэгдэл болон урамшууллыг давхардуулан олгохгүй байхаар тооцоход 16.3 тэрбум төгрөг. Боловсролын салбарын багш нарт олгодог хөдөө орон нутгийн тэтгэмжийн зардлыг нэмэгдүүлэхэд 2.5 тэрбум төгрөг, Ерөнхийлөгчийн сонгуулийг зохион байгуулахад шаардагдах иргэний бүртгэлийн болон хамгаалалтын зардалд 3.2 тэрбум төгрөгийг нэмэх болон бусад саналын дагуу өөрчлөлтүүдийг тусгалаа.

Улсын Их Хурлын чуулганы нэгдсэн хуралдааны төслийн хоёр дахь хэлэлцүүлгийг хийх үед дэмжигдсэн төсвийн хөрөнгө оруулалтын зардлыг нэмэгдүүлэхээр гаргасан нийт 56 саналын дагуу 131 тэрбум төгрөгийг нэмэгдүүлж төсвийн хөрөнгө оруулалтын зардлыг бууруулахаар гаргасан нийт 31 саналын дагуу 58.4 тэрбум төгрөгөөр бууруулж гадаад зээлийн хөрөнгө оруулалтын зардлаас 74.8 тэрбум төгрөгийн зардлыг бууруулж тус тус тусгалаа. Ийнхүү дээрх өөрчлөлтүүдийг тусгахад нэгдсэн төсвийн урсгал зардал 35.4 тэрбум төгрөгөөр нэмэгдэж нэгдсэн төсвийн хөрөнгийн зардал 2.7 тэрбум төгрөгөөр, эргэж төлөгдөх цэвэр зээл 37.3 тэрбум төгрөгөөр тус тус буурч нэгдсэн төсвийн нийт зарлага 4.6 тэрбум төгрөгөөр буурахаар байна.

Монгол Улсын нэгдсэн төсвийн нийт орлого 7 их наяд 88.3 тэрбум төгрөг, дотоодын нийт бүтээгдэхүүний 40.2 хувь, нэгдсэн төсвийн нийт зарлага өргөн барьсан төслөөс 4.6 тэрбум төгрөгөөр буурч 7 их наяд 444.6 тэрбум төгрөг буюу дотоодын нийт бүтээгдэхүүний 42.2 хувь, нэгдсэн төсвийн нийт тэнцэл 356.3 тэрбум төгрөгт буюу дотоодын нийт бүтээгдэхүүний 2.0 хувьтай тэнцэж байгаа нь Төсвийн хүрээний мэдэгдлийн тухай хууль болон төсвийн тусгай шаардлагуудыг хангахаар байна.

Монгол Улсын 2013 оны төсвийн тухай, Хүний хөгжил сангийн 2013 оны төсвийн тухай, Нийгмийн даатгалын сангийн 2013 оны төсвийн тухай хуулийн төслүүд болон хавсралт холбогдох тооцоог та бүхэнд тараасан болно.

Анхаарал тавьсанд баярлалаа.

Танилцуулгатай холбогдуулж асуух асуулттай гишүүн байна уу? Алга байна. Санал хэлэх гишүүн байна уу? Алга байна.

Эхний 2013 оны төсвийн тухай хоёр дахь хэлэлцүүлгийг хэлэлцэж дууслаа. Энэ төсөв батлагдаж байгаа болов уу? Энэ тогтоолыг яагаад надад танилцуулсангүй вэ. Надад яагаад танилцуулсангүй оруулж ирэв. Энэ нэг жаахан тийм юм боллоо доо.

За энэ тогтоолын төслийг та бүхэнд танилцуулчихъя. Тэгээд дөрөв дэх хэлэлцүүлэг дээр хэдүүлээ эцэслэе. Монгол Улсын Их Хурлын тогтоол гээд. Төсвийг хэрэгжүүлэхтэй холбогдолтой гарсан тогтоолын төсөл та бүхэнд тараагдсан байна уу? Энэ тогтоолын төсөлтэй холбогдуулаад асуух асуулт, санал байна уу? За С.Баярцогт гишүүн.

**С.Баярцогт: -** Энэ тогтоолын 3 дугаар заалт байна шүү дээ, 2 дугаар заалт. Энэ нөгөө төсвийн тухай хуульд орж байгаа өөрчлөлт, энэтэй холбоотой өөрчлөлт мөн үү? Тэгэхдээ нэг удаагийн зохицуулалттай хууль хийж байгаа юу?

**Ц.Даваасүрэн: -** Нөгөө нэг бөөн дүнгээр гэдэг үү? Тийм байгаа.

**С.Баярцогт: -** Тэгэхгүй бол одоо ингээд энэ чинь цаашаагаа яваад нөгөө хуваарилагдаагүй зардал гэдэг шиг ингээд жил болгон юм суудаг юм руу орох гээд байна шүү дээ.

**Ц.Даваасүрэн: -** Тэр больсон. Хоёр дахь асуудал байгаа.

**С.Баярцогт: -** Үгүй үгүй. Тийм. Харин хоёр дахь асуудал. Тийм. Би энэ, энэ хоёрыг нэг удаагийн арга хэмжээ гэж ойлгож байгаа биз гэж хэлээд байгаа байхгүй юу.

**Ц.Даваасүрэн: -** Тийм тийм.

**С.Баярцогт: -** Тэгэхгүй ингээд энэ удаа ингээд баталчихдаг. Дараа жилийн төсөв дээр дахиж ингэж орж ирээд л хуваарилагдаагүй зардал гэдэг шиг.

**Ё.Мөнхбаатар: -** Нэг удаагийн хууль.

**Ц.Даваасүрэн: -** За Ч.Улаан сайд асуух юм уу?

**Ч.Улаан: -** Асуулт байхгүй. Би зүгээр санал. Редакцийн шинжтэй саналаа би бичээд өгчихсөн. Тэрийг.

**С.Баярцогт: -** Нэг удаагийн гэдэг нь ойлгогдохгүй байгаа байхгүй юу.

**Ц.Даваасүрэн: -** Энэ дээр санал байвал та бүхэн бас бичгээр өгчихөөрэй. Дөрөв дүгээр хэлэлцүүлэг дээр эцэслэе. Тийм. Дөрөвдүгээр хэлэлцүүлэг дээр энийг эцэслээд оруулчихъя гэж байна. Одоо тодорхой санал байвал аваад. Дөрөвдүгээр хэлэлцүүлгийн үед яах вэ гишүүдэд би энийг тараагаад танилцуулчихъя. Тэгээд дөрөв дэх хэлэлцүүлэгт оруулаад баталчихъя.

Та бүхэн санал байвал надад бичгээр өгчихөөрэй. Тав дахь гэхэд дуусчихна. Дөрөв дэх өдрийн 2 дахь асуудал байсан байх. Дөрөв дэх өдрөө батлагдчих байх.

Одоо бол ерөнхийдөө гурав дөрөв дэх хэлэлцүүлэг нэг л явчихна шүү дээ. Тэгэхээр дөрөв дэх өдөр батлагдаад дуусчихна. Тэгнэ.

**С.Баярцогт: -** Энэ хоёрдугаар заалт чинь өөрөө их жаахан энэ баталж, батлах нь хэнд байгаа юм. Байнгын хороо батлах юм шиг уншигдаад байх юм. Тэгэхээр чинь энэ одоо. Уг нь бол төсөв чинь бол хуулиар батлагдана шүү дээ. Тэгэхэд чинь дахиад нэг хуваарилагдаагүй зардлын одоо Засгийн газар нь өөрөө батлах ёстой юмыг дахиад Төсвийн байнгын хорооны тогтоолоор та батлах болчихоод байна шүү дээ. Энэ бол цоо шинэ хуулийн зохицуулалт гарч.

**Ц.Даваасүрэн: -** Энэ чинь ингэсэн юм. Одоо энэ нэг 50.0 тэрбум төгрөг чинь нэг хуулиар яаж байгаа шүү дээ. Нэг жил хэрэгжинэ. Тийм үү. Тэгэхдээ нөгөө задаргаагаа Байнгын хороонд, эхний улиралд багтаагаад батлуулчихъя гэсэн юм. Одоо бол зүгээр чиглэлээр баталчихсан байгаа.

**С.Баярцогт: -** Би бол энийг харин эсрэгээр нь ингэе гэж бодоод байгаа байхгүй юу. Тэр 1 дүгээр заалтын 2 дахь хэсэг байна шүү дээ. Тэнд чинь орж ирж батлуулна шүү дээ. Төсвийн тухай хуульд өөрчлөлт оруулах саналаа. Тэр дээр нь цуг батлах хэрэгтэй байхгүй юу.

**Ц.Даваасүрэн: -** Одоо энэ хоёр дахь чинь, тэр эхний асуудлын хоёр дахь чинь одоо энэ хоёр дахь асуудлаар эцсийн хэлэлцүүлэгт орчихож байгаа байхгүй юу. Батлагдаж байгаа юм. Одоо дөрөв дэх өдөр.

**С.Баярцогт: -** Яах вэ тэр чинь бол томоороо батлагдана шүү дээ. 50-иараа.

**Ц.Даваасүрэн: -** Тэгнэ.

**С.Баярцогт: -** Задаргааг нь таныг батал гээд байна шүү дээ. Та тэгж өөрөө дээрээ юм аваад хэрэггүй гэж байгаа байхгүй юу. Би эсрэгээр нь нэгдүгээр улиралд нөгөө, нэгдүгээр улиралд 4 жилийн төлөвлөгөө орж ирнэ шүү дээ. Тэрэнтэй холбогдуулаад энэ тодотгол хийх гээд байна шүү дээ. 2.1.2-оор. Төсвийн тухай хуульд өөрчлөлт оруулах саналаа боловсруулж оруулж ир гэж байна шүү дээ. Тэр дотор нь оруулаад батал гэж байгаа байхгүй юу. Хууль болго. Тэгэхгүй бол наадах чинь хуультай хуульгүй хоёр зохицуулалт гарах гээд байгаа байхгүй юу.

**Ц.Даваасүрэн: -** Яах вэ дээ нэг удаагийн хууль гарчихсан юм чинь тэрийг заавал одоо тодотгол маягийн юм болно шүү дээ.

**С.Баярцогт: -** Энэ тодотгол гээд хийчихсэн юм биш үү харин.

**Ц.Даваасүрэн: -** Биш ээ. Тодотгол биш байхгүй юу.

**С.Баярцогт: -** Төсвийн тухай хуульд өөрчлөлт оруулах.

**Ц.Даваасүрэн: -** Төсвийн тухай хуульд өөрчлөлт оруулах заалт шүү дээ. Хоёр дахь нь бол.

**С.Баярцогт: -** Биш ээ. 4 жилээр юугаа баталъя гэж байгаа шүү дээ. Хөрөнгө оруулалтаа.

**Ц.Даваасүрэн: -** Тийм заалтыг Төсвийн тухай хуульд оруулж өгье гэж байгаа байхгүй юу.

**С.Баярцогт: -** Төсвийн тухай хуульд оруулаад тэгээд оруулж ирээд өөрөө батлуулъя гээд байгаа шүү дээ. Засгийн газар чинь. Тэгж байгаа биз дээ. Их Хурлаар.

**Ч.Улаан: -** Төсвийн хүрээний мэдэгдлийг хаврын чуулганаар баталдаг шүү дээ. Тэгэхэд тэрэнтэй хамт орж ирж батлагдана гэж бид нар тооцож байгаа.

**С.Баярцогт: -** Харин тийм. Тэгэхээр хоёр ийм процесс байхгүй юу, Ц.Даваасүрэн дарга аа. Эхлээд төсвийн хууль дээр хөрөнгө оруулалтыг 4 жилээр төлөвлөж батална гэдэг тэр заалт чинь орно. Энэ бол зохицуулалтын заалт байхгүй юу. Тэрний дараа хавар 4 жилийн жагсаалтаа оруулж ирээд бас батлуулах байхгүй юу.

**Ц.Даваасүрэн: -** Тийм. Тэр чинь тэгэхээр байна шүү дээ хугацаа нь хойно байхгүй юу. Тэгэхээр энэ 50.0 тэрбумын ажлыг чинь эрт эхлүүлсэн нь дээр шүү дээ. Зураг төсөв.

**С.Баярцогт: -** Үгүй ээ. Би өөр дээрээ битгий лай ав гэж хэлээд байгаа байхгүй юу. Өөрийг чинь. Яагаад гэвэл Төсвийн байнгын хороо хуулиас давж тогтоолоор ч юм уу, хөрөнгө хуваарилж болохгүй байхгүй юу.

**Ц.Даваасүрэн: -** Үгүй үгүй энэ чинь хуваарилсан байгаагийн жагсаалтыг нь баталж өгөх гэж байгаа байхгүй юу.

**С.Баярцогт: -** Би бол тэрний оронд энэ хоёрдугаар заалтыг энэ хууль дээрээ хийе гэж байгаа байхгүй юу.

**Ц.Даваасүрэн: -** Тэгэхээр чинь тодотгол болчихоод байгаа байхгүй юу.

**С.Баярцогт: -** Тодотгол биш шүү дээ.

**Ц.Даваасүрэн: -** Тодотгол тодотгол.

**С.Баярцогт: -** Нийт дүнгээ бол баталчихсан. Жагсаалтаар батлах асуудал байна шүү дээ жагсаалтаар батлахыг нь Төсвийн байнгын хороо биш байхгүй юу даа. Засгийн газар өөрт нь үүрэг өгөх гээд байгаа байхгүй юу даа. Тэгэхгүй бол дараа нь.

**Ц.Даваасүрэн: -** Хуулиар зохицуулчихсан учраас жагсаалтаа бол одоо эхний нэгдүгээр улиралд багтаагаад 1, 2 сард ч юм уу оруулж ирээд жагсаалтаа батлуулчихъя гэсэн тийм юугаар тохироод явчих. Чуулганаар оруулаад явна гэхээр чинь яг хэлэлцүүлэг болоод явчих байхгүй юу.

**С.Баярцогт: -** Манай Байнгын хороонд тийм эрх байхгүй. Одоо төсөв чинь энэ хуваарилагдаагүй зардал шиг 50.0 тэрбум томоороо батлагдчихлаа шүү дээ. Тэгээд Засгийн газар тэр дээрээ нэг удаа хариуцлага хүлээгээд яв гэсэн үг байхгүй юу.

**Ц.Даваасүрэн: -** Хууль гарчихаж байгаа шүү дээ.

**С.Баярцогт: -** Тийм. Тийм учраас ийшээ оруулж ирж жагсаалтыг нь бид нар батлах гээд дахиад тийм юм хийх шаардлага байхгүй гэж хэлээд байгаа байхгүй юу би. Тэгэхгүй бол ийм зохицуулалт байна шүү дээ төсвийн хууль гээд нэг хуультай. Дараа нь жагсаалтыг нь баталдаг Төсвийн байнгын хорооны тогтоолтой. Ийм зохицуулалт..

**Ц.Даваасүрэн: -** Нэг удаа ингээд шийдчихье гээд л хуулийг нь нэг удаагийн үйлчлэх хууль гаргаад жагсаалтаа энүүгээрээ.

**С.Баярцогт: -** Харин тэгвэл энэ хууль дотроо тэр эрхийг нь өг гэж байгаа байхгүй юу. Энэ хууль дотроо. Төсвийн байнгын хороо жагсаалтыг нь батална гэж. Тэгж байж энэ чинь эрх зүйн үндэстэй болох байхгүй юу.

**Ц.Даваасүрэн: -** Хоёр дахь асуудал дээр яръя. Тэгэх үү. Эргээд. За тэгье. Санал хураалт байхгүй. Санал алга.

**Ч.Улаан: -** Сая Р.Амаржаргал гишүүн яриад байна шүү дээ. Хууль дээр энэ эрхээ авах ёстой гэж. Тэгэхээр нөгөө нэг удаа мөрдөгдөх хуулийнхаа гуравдугаар заалтад.

**Ц.Даваасүрэн: -** Харин хоёр дахь асуудал хэлэлцэнэ шүү дээ. Тэгэхээр яръя.

За одоо санал байхгүй учраас гурав дахь хэлэлцүүлэгт оруулахаар, Монгол Улсын 2013 оны төсвийн тухай хууль, Нийгмийн даатгалын сангийн 2013 оны төсвийн тухай хууль, Хүний хөгжил сангийн 2013 оны төсвийн тухай хуулийг нэгдсэн чуулганд оруулахаар. Энэ чинь санал хураалтгүй. Тийм ээ. За танилцуулгыг би өөрөө танилцуулчих уу. За тэгье.

***Хоёр. Төсвийн тухай хуульд нэмэлт, өөрчлөлт оруулах тухай хуулийн төсөл (****эцсийн хэлэлцүүлэг****)***

Хоёр дахь асуудалдаа оръё. Төсвийн тухай хуульд нэмэлт, өөрчлөлт оруулах тухай хуулийн төслийн эцсийн хэлэлцүүлгийг хийе. Эцсийн хэлэлцүүлэгт Сангийн сайд, Сангийн яамны холбогдох улсууд оролцож байна. Төсвийн бодлогын газрын дарга Ж.Ганбат, хэлтсийн дарга Б.Нямаа, Н.Нарангэрэл, О.Хуягцогт, М.Батгэрэл нар оролцож байна.

Хуулийн төслийн анхны хэлэлцүүлгээр дэмжигдсэн саналуудыг та бүхэнд тараасан байгаа. Энэ дээр асуулт асуух гишүүн байна уу? Тараагдсан. Саяны нөгөөдөх чинь шүү дээ. Өөрийн чинь яриад байгаа нөгөө нэг заалт нэмж оруулъя гэж. Тэгэхээр хэрвээ бид нар энэ хууль дээрээ оруулаад явъя гэвэл нэг заалт нэмээд явчихаж болж байна. Тийм ээ. Эхний нэгдүгээр улиралд багтааж гэдгээр.

**С.Баярцогт: -** Саналаа хэлчихье. Тэгэх үү?

**Ц.Даваасүрэн: -** Тэг. Саналаа хэл. Асуулт байхгүй юу? Асуултгүй байна. За асуулт тасаллаа. Санал. С.Баярцогт гишүүн. Р.Амаржаргал гишүүн, Ч.Улаан гишүүн.

**С.Баярцогт: -** Нэгдүгээр зүйл дээр нэрийг нь оруулж өгье гэж байгаа юм. Шинэчлэлийн хөтөлбөрийг хэрэгжүүлэх хөрөнгө оруулалт, дүнтэй нь. 50.0 тэрбум гээд.

Одоо энэ чинь Улсын Их Хурлын тогтоолын 2 дугаар зүйл байна шүү дээ.

**Ч.Улаан: -** Хуулийн 3 дугаар заалт болгоод оруулчихъя.

**С.Баярцогт: -** Миний санал бол энэ тогтоолын 2 дугаар заалтыг тогтоолоосоо хасаад хууль руугаа оруулаад 3 дугаар заалт болгоод.

**Ц.Даваасүрэн: -** Тогтоолоосоо хасаад. Тийм ээ.

**С.Баярцогт: -** Тийм. Тогтоолоосоо хасаад 3 дугаар заалт болгоод. Дээрээс нь 1 дүгээр заалт дотроо энэ 2013 онд хэрэгжүүлэх зарим арга хэмжээг санхүүжүүлэхэд гэсэн үг байна шүү дээ. Энэ бол маш их өргөн эрх олгож байгаа байхгүй юу. Буруу байхгүй юу. Яг энэнийхээ оронд, зарим арга хэмжээ гэдгийнхээ оронд энэ шинэчлэлийн хөтөлбөрийг хэрэгжүүлэх хөрөнгө оруулалт 50.0 тэрбум гээд хаалтанд тэрийгээ оруулаад яг тэрийгээ л зааж өг. Тэгэхгүй бол энэ чинь хөрөнгө оруулалтын зарим арга хэмжээг санхүүжүүлэх хөрөнгийг энд тооцоолохгүй гэдэг чинь бол дараа нь маш олон зүйлийг ярьж болно гэсэн үг болчихоод байгаа байхгүй юу.

**Ц.Даваасүрэн: -** Зарчмын зөрүүтэй саналын. Энэ чинь одоо гуравны хоёроор санал хураагдах болно. Тэгэхээр та саналын томъёолол бичээд өгчих.

За Р.Амаржаргал гишүүн саналаа.

**Р.Амаржаргал: -** Би дахиад л протоколд тусгуулах зорилгоор л энийг ярьж байгаа юм.

Нэгдүгээрт нь, энэ асуудлыг хэлэлцэж байгаа нь угаасаа зарчмын хувьд буруу гэж би бодож байгаа юм. Монгол Улсын одоо мөрдөгдөж байгаа хуулиуд бөгөөд Монгол Улсын Үндсэн хуулийн үзэл санааг бол үндсэндээ тэр чигээр үгүйсгэж байгаа ийм эрх зүйн акт орж ирээд тэгээд анхны хэлэлцүүлгүүд нь хийгдээд Улсын Их Хурлаар дэмжигдээд явж байгаа бол энэ бол үнэхээр харамсалтай зүйл гэж бодож байгаа юм.

Хоёрдугаарт нь, энэ асуудлыг ялангуяа Төсвийн байнгын хороо маань өөрөө хэлэлцээд ингээд дэмжээд сайшаагаад явж байгаа бол одоо бүр шившигтэй явдал гэж бодож байгаа.

Гуравдугаарт нь, хэлэх гэсэн зүйл юу юм бэ гэхээр ер нь ийм янзаараа явах юм бол цаашдаа Монгол Улсын Их Хурал маань төсөв батлахаа болих юм шиг байна. Төсөв батлах шаардлага ч үгүй юм шиг байна. Гэсэн ийм 3 зүйлийг би зүгээр протоколд тусгуулах үүднээс л хэлж байгаа юм. Баярлалаа.

**Ц.Даваасүрэн: -** Тэгэхээр энэ хуулийн төсөл маань бол Төсвийн байнгын хороогоор хэлэлцэх эсэх дээр унасан шүү дээ. Дэмжигдээгүй юм. Чуулганаар бол одоо ингээд дэмжигдсэн учраас эцсийн хэлэлцүүлэгт ороод явж байгаа юм гэдгийг хэлэх байна.

За Ч.Улаан сайд.

**Ч.Улаан: -** За энэ нэг удаа мөрдөгдөх хуулийн заалтыг дотор нь жижигхэн редакци гэх үү, тодруулга хий гээд найруулъя гэсэн саналтай байна л даа. Тэр хоёрдугаар зүйлийг бол ерөнхий сайдын багцад нэгдсэн дүнгээр нь гээд цааш нь чиглэл заасан жагсаалтаар тусгана гэж. Яагаад гэвэл бид чинь жагсаалтаа 10 жагсаалт гаргачихсан шүү дээ. Зориулалт заасан жагсаалтаар нь гээд.

Тэгээд гуравдугаар заалт нь бол тэр С.Баярцогт сайдын яриад байгаа заал болгоод нөгөө тогтоолын 3 дугаар заалтыг Төсвийн байнгын хороондоо одоо эрхийг нь өгөөд. Тийм ээ. Тогтоолын 3 дугаар заалтыг бас жаахан найруулаад хуулийн 3 дугаар заалт болгоод оруулчихъя гэсэн. Яаж найруулах вэ гэхээр зэрэг тэр 50.0 тэрбум төгрөгөөр хэрэгжүүлэх төсөл, арга хэмжээний дэлгэрэнгүй жагсаалтыг хөтөлбөр, төсөл, арга хэмжээ тус бүрээр. Төсөвт өртөг, санхүүжилтийн хэмжээг Төсвийн хуулийн дүнд багтаан батална. Төсвийн байнгын хороо батална гээд. Тэгээд 3 дугаар заалт болгоод оруулчихвал.

**Ц.Даваасүрэн: -** Найруулга гэхээсээ илүү энэ чинь хураах нь. Тийм учраас зарчмын зөрүүтэй саналын томъёоллоо бичихгүй бол болохгүй.

**Ч.Улаан: -** За тэгье. Би бичээд өгчихсөн байгаа.

Тогтоолын төслийн 1 дүгээр заалтыг бас жаахан тодорхой болгоё гэсэн санаа байна л даа. Тэр одоо хууль хоорондын зөрчил бий болгож байгааг өөрчлөх.

**Ц.Даваасүрэн: -** Тогтоолыг яриад байна уу, хуулийг яриад байна уу?

**Ч.Улаан: -** Би аль алиныг нь яриад байна. Одоо бол би яг тогтоолын 1 дүгээр заалт дээр ярьж байна. 1.1 дээр.

**Ц.Даваасүрэн: -** Тогтоолыг бол дараа нь бичгээр хэдүүлээ яагаад явчихъя.

**Ч.Улаан: -** Бичгээр редакциа хийчих үү?

**Ц.Даваасүрэн: -** Санал аваад, редакци хийгээд явчихъя.

**Ч.Улаан: -** За тэгье. Тэр болж байна. Тэрийгээ би бичээд өгчихье.

**Ц.Даваасүрэн: -** За санал хэлж дууслаа. Одоо зарчмын зөрүүтэй саналын томъёоллоор санал хураалт явуулъя. Бичиж дуусаагүй байна уу. 3 санал хураалгана. Би хэлээд хураалгачих уу.

Улсын Их Хурлын гишүүн С.Баярцогтын гаргасан санал. Хуулийн төсөлд зүйл, заалт нэмэх тухай. Монгол Улсын 2013 оны төсвийн тухай хуулийн 2 дугаар хавсралтад заасан шинэчлэлийн хөтөлбөрийг хэрэгжүүлэх хөрөнгө оруулалтын 50.0 тэрбум төгрөгөөр хэрэгжүүлэх төсөл, арга хэмжээний жагсаалтыг хөтөлбөр, төсөл, арга хэмжээ нэг бүрээр задлан төсөвт өртөг, санхүүжилтийн хэмжээг төсвийн хуулийн дүнд багтаан баталж, түүний хэрэгжилтэд хяналт тавьж ажиллахыг Төсвийн байнгын хороонд.

**Ч.Улаан: -** Төсвийн байнгын хороо батална.

**Ц.Даваасүрэн: -** Төсвийн байнгын хороо батална гэчихъе. За юу. Төсвийн байнгын хороо батална.

**Ч.Улаан: -** Тийм. Хуулийн хүрээнд багтаан Төсвийн байнгын хороо батална.

**Ц.Даваасүрэн: -** Гэсэн саналыг дэмжиж байгаа гишүүд гараа өргөнө үү. Энэ чинь гуравны хоёроор шүү. Гишүүд ээ.

13-аас 11. Дэмжигдлээ.

Энэ заалтыг Төсвийн тухай хууль, Төсвийн тухай хуулийн зарим заалтыг хамааруулахгүй байх тухай хуулийн төсөлд нэмж тусгахаар боллоо.

**С.Баярцогт: -** 1 дүгээр зүйл дээр нь байгаа саналаа би зүгээр амаараа хэлчихье. Тэгэх үү.

**Ц.Даваасүрэн: -** Одоо нэг санал яагаадахъя. Байж байгаарай. Одоо нэг санал. Ч.Улаан гишүүний гаргасан зарчмын зөрүүтэй санал. Хуулийн төслийн 2 дугаар зүйлийн дүнгээр нь гэсний дараа зориулалтын чиглэлийг заасан жагсаалтаар тусгана гэж нэмэх. Энэ саналыг дэмжиж байгаа гишүүд.

13-аас 11. Дэмжигдлээ.

С.Баярцогт гишүүний зарчмын зөрүүтэй саналын томъёоллыг хураалгая. За саналаа.

**С.Баярцогт: -** Би 1 дүгээр зүйлийн...

**Ц.Даваасүрэн: -** Хөрөнгө оруулалтын гэсний дараа. Тийм ээ.

**С.Баярцогт: -** 2013 онд хэрэгжүүлэх шинэчлэлийн хөтөлбөрийг хэрэгжүүлэх хөрөнгө оруулалтын 50.0 тэрбум төгрөгийн арга хэмжээг санхүүжүүлэхэд шаардагдах хөрөнгө гээд тэгж найруулъя. Зарим нэг гэдэг чинь өөрөө дараа нь ингээд зөндөө юм гуйвуулах байхгүй юу. Тэрний оронд.

**Ц.Даваасүрэн: -** 2013 онд хэрэгжүүлэх гэсний дараа саяны С.Баярцогт гишүүний гаргасан зарчмын зөрүүтэй томъёоллыг оруулъя гэсэн саналыг дэмжиж байгаа гишүүд гараа өргөнө үү.

**Р.Амаржаргал: -** Дарга аа, хүлээж бай даа. С.Баярцогт оо, саяны томъёолол чинь 2 төгрөгийн молоко хэдэн төгрөгийн үнэтэй юм бэ гэсэн тийм томъёолол орчихлоо шүү дээ.

**С.Баярцогт: -** Үгүй.

**Р.Амаржаргал: -** Чи сая 50 гэж хэлчихээд тэгээд 50-ыг. Дахиад уншдаа.

**С.Баярцогт: -** Одоо байгаа хуулийн төсөл ингэсэн байгаа байхгүй юу. Нөгөө 2013 онд хэрэгжүүлэх хөрөнгө оруулалтын зарим арга хэмжээг санхүүжүүлэх хөрөнгө гэдэг чинь яг энүүгээрээ батлагдвал энэ 50-иас гадна маш олон зүйлийг хөдөлгөх эрх нь нээгдчихээд байгаа байхгүй юу.

**Ц.Даваасүрэн: -** Найруулгын хувьд буруу юм болчихоод байна. 50.0 тэрбум төгрөгийн гэсэн мөртлөө дахиад ахиад хөрөнгийг болчихоод байгаа байхгүй юу.

**С.Баярцогт: -** 50.0 тэрбум төгрөгийн хөрөнгө. Би яг энэ хэсгийг нь найруулаад.

**Ц.Даваасүрэн: -** Ингэх юм байна. Хэрэгжүүлэх шинэчлэлийн хөтөлбөрийн арга хэмжээг санхүүжүүлэхэд шаардагдах 50.0 тэрбум төгрөгийн хөрөнгийг гэх юм байна. За юу. За ингэж найруулна шүү дээ. Хэрэгжүүлэх шинэчлэлийн хөтөлбөрийн арга хэмжээг санхүүжүүлэхэд шаардагдах 50.0 тэрбумын хөрөнгийг гэсэн саналыг дэмжиж байгаа гишүүд гараа өргөнө үү.

13-аас 11. Дэмжигдлээ.

Болсон уу. За зарчмын зөрүүтэй саналын томъёоллыг хурааж дууслаа. Хуулийн төслийг эцсийн хэлэлцүүлэгт оруулж батлуулъя гэсэн томъёоллоор санал хураалт явуулъя. Дэмжиж байгаа гишүүд гараа өргөнө үү.

13-аас 11. Дэмжигдлээ.

Танилцуулгыг С.Баярцогт гишүүн танилцуулчих уу? Саяны нөгөө томъёоллуудаа оруулаад. Бас тэр үед нь харчихъя. Тэгэх үү. За өнөөдрийн хуралдаан дууслаа. Баярлалаа гишүүд ээ.

***Хуралдаан 14 цаг 30 минутад өндөрлөв.***

Соронзон хальснаас буулгасан:

ХУРАЛДААНЫ ТЭМДЭГЛЭЛ

ХӨТЛӨГЧ Ц.АЛТАН-ОД